KIRJALLINEN KYSYMYS E-3624/02

esittäjä(t): Olivier Dupuis (NI) komissiolle

(16. joulukuuta 2002)

Aihe: Sok Yuenin palautus Thaimaasta Kambodaan

Sok Yuen pidätettiin 24. joulukuuta 1999, koska thaimaalainen poliitikko syytti maataan kambodzalaisen terroristin suojelemisesta. Kaksi kuukautta aiemmin Sok Yuen oli pakotettu tunnustamaan kameran edessä. Alunperin hänet tuomittiin kuudeksi kuukaudeksi vankeuteen laittomasta maahantulosta. Rangaistus päättyi 26. kesäkuuta 2000, mutta häntä on siitä lähtien pidetty vankeudessa odottamassa vastausta pyyntöön, jossa häntä vaaditaan karkotettavaksi Kambodaan. Pyyntö esitettiin, vaikka lainsäädäntö ei salli poliittisten vankien karkottamista. Niinpä Kambodan viranomaiset syyttivät Sok Yuenia, joka kuuluu merkittävään oppositiopuolueeseen San Rainsy Partyyn (SRP), vuonna 1998 tehdystä ohjushyökkäyksestä, joka maan pääministerin Hun Senin mukaan oli suunnattu häntä kohtaan. Syytöstä pidetään yleisesti perättömänä. Thaimaan rikostuomioistuin on näin ollen päättänyt palauttaa Sok Yuenin, joka on pakolainen ja mielipidevanki, Kambodaan, jossa häntä uhkaavat epäoikeudenmukainen oikeudenkäynti, vuosien vankeustuomio ja uudet ihmisoikeusloukkaukset. Sok Yuen sai Yhdistyneiden Kansakuntien pakolaisasiain päävaltuutetulta Thaimaassa pakolaisstatuksen ja tarjouksen siirtyä kolmanteen maahan. Tämä osoittaa, että Sok Yuenilla on perustellusti aihetta pelätä joutuvansa siellä vainotuksi rodun, uskonnon ja kansallisuuden tai poliittisen mielipiteen johdosta. Yuenin karkottamispäätöksessä on kyse palauttamisesta, mikä rikkoo vuoden 1951 pakolaissopimuksen 33 artiklan 1 kohdan palautuskieltoperiaatetta. Artiklassa todetaan, että sopimusvaltio ei tavalla tai toisella saa palauttaa pakolaista sellaisten alueiden rajoille, jossa hänen henkeään tai vapauttaan uhataan rodun, uskonnon, kansalaisuuden, tiettyyn yhteiskunnalliseen ryhmään kuulumisen tai poliittisen mielipiteen vuoksi. Vaikka Thaimaa ei olekaan ratifioinut vuoden 1951 sopimusta, sopimuksella on kuitenkin tavallisen lain voima ja se tulee panna täytäntöön kaikissa maissa, erityisesti mitä tulee palautuskieltoperiaatteeseen.

Mitä tietoja komissiolla on Sok Yuenin tapauksesta? Miten komissio aikoo auttaa häntä välttämään karkotuksen ja pääsemään välittömästi ehdottomaan vapauteen? Mitä aloitteita komissio aikoo tehdä, jotta Kambodan viranomaiset lopettaisivat demokraattisten vastustajiensa vainot ja takaisivat kaikille kansalaisilleen perusoikeudet ja -vapaudet?

Christopher Pattenin komission puolesta antama vastaus

(10. tammikuuta 2003)

Komissio on hyvin tietoinen Sok Yoeunin tapauksen taustoista. Samoin se on luonnollisesti huolissaan Yoeunin terveydentilan heikkenemisestä vankilassa ja on tietoinen eurooppalaisten edustajien viimeaikaisista yhteydenotoista Thaimaan ja Kambodan viranomaisiin, jotta nämä päästäisivät hänet Suomessa olevan perheensä luo.

Sok Yoeun on vedonnut luovuttamistuomiotaan vastaan, ja arvoisa parlamentin jäsen ymmärtänee, ettei komissio voi puuttua itsenäisessä valtiossa käynnissä olevaan oikeusmenettelyyn. Komissio seuraa tilanteen kehittymistä ja on läheisessä yhteydessä viranomaisiin, YK:n pakolaisasiain päävaltuutettuun (UNHCR) sekä jäsenvaltioiden edustajiin Thaimaassa ja Kambodassa. Komissio uskoo, että on kohtalaiset mahdollisuudet löytää myönteinen ratkaisu tähän asiaan humanitaaristen näkökohtien pohjalta.

Komissio ja jäsenvaltiot seuraavat tarkkaan poliittista ja ihmisoikeustilannetta Kambodassa. Unioni on toteuttanut useita diplomaattisia yhteydenottoja ilmaistakseen Kambodan hallitukselle huolensa ihmisoikeuksien kunnioittamisesta maassa.

Yhteisö tukee eurooppalaisen ihmisoikeus- ja demokratia-aloitteen (EIDHR) avulla kansalaisjärjestöjen aloitteita, joilla pyritään suojelemaan ja edistämään ihmisoikeuksia Kambodassa. Lisäksi Kambodan maaohjelmassa vuosiksi 20022004 on varattu 10 miljoonaa euroa hyviä hallintotapoja edistävään ohjelmaan, joka aloitetaan piakkoin.